Številka: 0611-26/2020/27

Datum: 7. 10. 2020

Na podlagi 43b. člena Zakona o sistemu plač v javnem sektorju (ZSPJS) (Uradni list RS, št. 108/09 – ZSPJS-UPB13, 107/09 - odl. US, 98/09 – ZIUZGK, 13/10, 59/10, 85/10, 94/10 - ZIU, 107/10, 110/11 - ZDIU12, 35/11 - ORZSPJS49a, 27/12 - odl. US, 40/12 – ZUJF, 104/12 - ZIPRS1314, 46/13, 46/13 - ZIPRS1314-A, 101/13 – ZIPRS1415, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18) izdaja mag. Marija Tancek, inšpektorica za sistem javnih uslužbencev, v postopku **inšpekcijskega nadzora v Turizmu Ljubljana, Krekov trg 10, Ljubljana**, ki ga zastopa direktorica █, naslednji

**Z A P I S N I K**

**O INŠPEKCIJSKEM NADZORU**

*Kazalo vsebine*

*I. Inšpekcijski nadzor*

*II. Razlog inšpekcijskega nadzora*

*III. Ugotovitve inšpektorice za sistem javnih uslužbencev*

*III. 1 Podatki o javnem zavodu*

*III. 2 Upoštevana pravna podlaga*

*III. 2. 1 Predpisi, kolektivne pogodbe in sodna praksa*

*III. 2. 2 Notranji akti javnega zavoda*

*III. 3 Kontrolirani javni uslužbenci*

*III. 3. 1 █*

*III. 3. 2 █*

*III. 3. 3 █*

*III. 3. 4 █*

*III. 3. 5 █*

*IV. Ukrepi inšpektorice za sistem javnih uslužbencev*

*V. Pouk o pravnem sredstvu*

**I. Inšpekcijski nadzor**

Inšpektorica za sistem javnih uslužbencev mag. Marija Tancek, inšpektorica višja svetnica, je v javnem zavodu Turizem Ljubljana (javni zavod) opravila inšpekcijski nadzor na podlagi določb ZSPJS.

Inšpekcijski nadzor je inšpektorica opravila 18. 9. 2020 na sedežu Inšpektorata za javni sektor in istega dne izdala Osnutek zapisnika o inšpekcijskem nadzoru. Osnutek zapisnika je bil posredovan v izjasnitev javnemu zavodu. Bistvene pripombe javnega zavoda je inšpektorica upoštevala oz. se do njih opredelila v ustreznih vsebinskih točkah zapisnika.

**II. Razlog inšpekcijskega nadzora**

Inšpektorat za javni sektor po planu dela za 2019 izvaja sistemske nadzore nad pravilnostjo določitve in izplačila položajnega dodatka za leto 2019.

Inšpektorica je nadzor opravila pri petih javnih uslužbencih: █, █, █, █in █.

Javni zavod je bil pozvan k dostavi vse za zadevo relevantne dokumentacije. Poleg dokumentacije, ki jo je predložil javni zavod, je v postopku inšpektorica pridobila in upoštevala še:

* podatke sodnega/poslovnega registra, ki ga vodi AJPES
* podatke Informacijskega sistema za posredovanje in analizo podatkov o plačah, drugih izplačilih in številu zaposlenih v javnem sektorju (ISPAP), pridobljene od Ministrstva za javno upravo (MJU)
* podatke MFERAC o delovnem mestu █na Mestni občini Ljubljana (MOL)

Inšpektorica je pri kontroliranih javnih uslužbencih pregledala konkretne akte, ki se nanašajo na zaposlitev in plačo, ter plačilne liste za januar-december 2019. Javni zavod je posredoval seznam vseh prejemnikov položajnega dodatka za leto 2019. Poimenske sezname zaposlenih po notranjih enotah je posredoval za presečne datume 1. 1. , 1. 7. in 31. 12. 2019.

**III. Ugotovitve inšpektorice za sistem javnih uslužbencev**

**III. 1 Podatki o javnem zavodu**

Inšpektorica uvodoma ugotavlja, da je javni zavod ustanovila MOL in da je v sodni register javni zavod vpisan od 18. 5. 2001. Funkcijo direktorja od 7. 4. 2014 opravlja █.[[1]](#footnote-1)

Na dan 1. 1. 2019 je bilo v javnem zavodu zaposlenih 36 oseb in na dan 31. 12. 2019 je bilo v javnem zavodu zaposlenih 37 oseb[[2]](#footnote-2). V obdobju od 1. 1.-31. 12. 2019 je položajni dodatek po podatkih javnega zavoda, ki se nanašajo samo na C010, prejemalo šest različnih javnih uslužbencev.[[3]](#footnote-3) Za leto 2019 je javni zavod iz naslova položajnega dodatka izplačal 9.154,70 EUR, od tega 7.810,90 EUR C010 in 1.344,00 EUR C012. Izplačil C011 ni bilo[[4]](#footnote-4).

**III. 2 Upoštevana pravna podlaga**

**III. 2. 1 Predpisi, kolektivne pogodbe in sodna praksa**

Ugotovitve in zaključki tega zapisnika temeljijo na ugotovljenem dejanskem stanju in ob upoštevanju sledečih pravnih podlag:

* Zakon o javnih uslužbencih (ZJU) (Uradni list RS, št. 63/07 – ZJU-UPB3, 65/08, 69/08 – ZTFI-A, 69/08 – ZZavar-E in 40/12 - ZUJF)
* Zakon o razmerjih plač v javnih zavodih, državnih organih in v organih lokalnih skupnosti (ZRPJZ) (Uradni list RS, št. 18/94, 13/95, 36/96, 20/97, 39/99, 86/99 in 98/99)
* ZSPJS
* Uredba o kriterijih za določitev višine položajnega dodatka za javne uslužbence (Uradni list RS, št. 85/10)
* Uredba o enotni metodologiji in obrazcih za obračun in izplačilo plač v javnem sektorju (Uradni list RS, št. 14/09, 23/09, 48/09, 113/09, 25/10, 67/10, 105/10, 45/12, 24/13, 51/13, 12/14, 24/14, 52/14, 59/14, 24/15, 3/16, 70/16, 14/17, 68/17, 6/19, 51/19, 59/19 in 78/19)
* Odločba opr. št. U-I-128/11-18 z dne 14. 2. 2013 (Uradni list RS, št. 20/13), v kateri je Ustavno sodišče Republike Slovenije zapisalo, da zakonita plača po 3. odstavku 3. člena ZSPJS predpostavlja zakonitost plače prejšnjega plačnega sistema, kar izhaja tudi iz prvega odstavka 49a. člena ZSPJS. Če je ta nezakonita, je treba skladno s 3., 3a. in 49a. členom ZSPJS to nezakonitost odpraviti ne glede na to, ali se to odpravi pri prevedbi po 49a. členu ZSPJS ali kadar koli se to ugotovi.
* Razlaga veljavnega 3a. člena ZSPSJ v povezavi z odločitvijo Vrhovnega sodišča RS, opr. št. VIII Ips 256/2016 (dopis ministra za javno upravo št. 0100-219/2017/1 z dne 4. 4. 2017)
* Uredba o plačah direktorjev v javnem sektorju (Uradni list RS, št. 68/17, 4/18 in 30/18)
* Uredba o uvrstitvi delovnih mest v javnih agencijah, javnih skladih in javnih zavodih v plačne razrede (Uradni list RS, št. 69/08, 73/08, 6/11, 46/17 in 80/18)
* Kolektivna pogodba za javni sektor (KPJS) (Uradni list RS, št. 57/08, 86/08, 112/08, 3/09, 16/09, 23/09, 33/09, 48/09, 91/09, 31/10, 83/10, 89/10, 89/10, 89/10, 89/10, 89/10, 89/10, 59/11, 6/12, 40/12, 22/13, 22/13, 22/13, 46/13, 101/2013 – ZIPRS1415, 45/14, 95/14, 91/15, 21/17, 46/17, 69/17 in 80/18)
* Kolektivna pogodba za državno upravo, uprave pravosodnih organov in uprave samoupravnih lokalnih skupnosti - tarifni del (Uradni list RS, št. 60/08, 106/15, 51/16, 46/17, 58/17 – popr. in 80/18)
* Uredba o napredovanju javnih uslužbencev v plačne razrede (Uradni list RS, št. 51/08, 91/08, 113/09 in 22/19)
* Zakon o interventnih ukrepih zaradi gospodarske krize (ZIUZGK) (Uradni list RS, št. 98/09)
* Zakon o interventnih ukrepih (ZIU) (Uradni list RS, št. 94/10)
* Zakon o dodatnih interventnih ukrepih za leto 2012 (ZDIU12) (Uradni list RS, št. 110/11 in 43/12)
* Zakon za uravnoteženje javnih financ (ZUJF) (Uradni list RS, št. 40/12, 96/12 – ZPIZ2, 104/12 – ZIPRS1314, 105/12, 25/13 – odl. US, 46/13 – ZIPRS1314-A, 56/13 – ZŠtip-1, 47/13 – ZOPRZUJF, 63/13 – ZOsn-I, 63/13 – ZJAKRS-A, 99/13 – ZUPJS-C, 99/13 – ZSVarPre-C, 101/13 – ZIPRS1415, 101/13 – ZDavNepr, 107/13 – odl. US, 85/14, 95/14, 24/15 – odl. US, 90/15, 102/15, 63/16 – ZDoh-2R, 77/17 – ZMVN-1, 33/19 – ZMVN-1A in 72/19)
* Zakon o izvrševanju proračunov Republike Slovenije za leti 2013 in 2014 (ZIPRS1314) (Uradni list RS, št. 104/12, 46/13, 56/13 - ZŠtip-1, 61/13, 82/13, 101/13 - ZIPRS1415, 101/13 - ZDavNepr in 111/13 - ZOPSPU-A)
* Zakon o izvrševanju proračunov Republike Slovenije za leti 2014 in 2015 (ZIPRS1415) (Uradni list RS, št. 101/13, 9/14 - ZRTVS-1A, 25/14 - ZSDH-1, 38/14, 84/14, 95/14, 14/15, 46/15 in 55/15)
* Zakon o izvrševanju proračunov Republike Slovenije za leti 2016 in 2017 (ZIPRS1617) (Uradni list RS, št. 96/15 in 46/16)
* Zakon o izvrševanju proračunov Republike Slovenije za leti 2017 in 2018 (ZIPRS1718) (Uradni list RS, št. 80/16, 33/17, 59/17 in 71/17 – ZIPRS1819)
* Zakon o izvrševanju proračunov Republike Slovenije za leti 2018 in 2019 (ZIPRS1819) (Uradni list RS, št. 71/17, 13/18 – ZJF-H, 83/18 in 19/19)
* Zakon o izvrševanju proračunov Republike Slovenije za leti 2020 in 2021 (ZIPRS2021) (Uradni list RS, št. 75/19)
* Zakon o ukrepih na področju plač in drugih stroškov dela v javnem sektorju za leto 2015 (ZUPPJS15) (Uradni list RS, št. 95/14)
* Zakon o ukrepih na področju plač in drugih stroškov dela za leto 2016 in drugih ukrepih v javnem sektorju (ZUPPJS16) (Uradni list RS, št. 90/15)
* Zakon o ukrepih na področju plač in drugih stroškov dela za leto 2017 in drugih ukrepih v javnem sektorju (ZUPPJS17) (Uradni list RS, št. 88/16)
* Zakon o ukrepih na področju plač in drugih stroškov dela v javnem sektorju za leti 2020 in 2021 ter izredni uskladitvi pokojnin (ZUPPJS2021) (Uradni list RS, št. 75/19)

ZSPJS v 23. členu določa, da javnim uslužbencem, razen direktorjem, pripada tudi položajni dodatek. V 24. členu ZSPJS je položajni dodatek opredeljen kot del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem in izvajanjem dela kot vodja notranje organizacijske enote, vrednotenje teh nalog pa ni vključeno v osnovno plačo delovnega mesta, naziva ali funkcije. Višina položajnega dodatka znaša med 5 % in 12 % osnovne plače. Kriterije za določitev njegove višine določa Uredba o kriterijih za določitev višine položajnega dodatka za javne uslužbence

Položajni dodatek mora biti določen v konkretnem aktu javnega uslužbenca (drugi odstavek 3. člena ZSPJS).

Uredba o enotni metodologiji in obrazcih za obračun in izplačilo plač v javnem sektorju za položajni dodatek določa tri šifre izplačil in zanje predpisuje formule izračuna:

* C010: položajni dodatek
* C011: položajni dodatek – nadomeščanje (ko javni uslužbenec nadomešča vodjo)
* C012: položajni dodatek – nadomeščanje (ko vodja nadomešča vodjo)

**III. 2. 2 Notranji akti javnega zavoda**

Sklep o ustanovitvi javnega zavoda[[5]](#footnote-5) v 22. členu določa, da se organizacija zavoda določi s statutom in da ima zavod lahko organizacijske enote, ki nimajo pooblastil v pravnem prometu. Statut sprejme svet javnega zavoda[[6]](#footnote-6) s soglasjem Mestnega sveta MOL[[7]](#footnote-7).

Statut javnega zavoda z dne 7. 1. 2010 s spremembami in dopolnitvami z dne 2. 7. 2018 glede organizacije v 10. členu določa, da je delo zaposlenih glede na vsebino, zahtevnost, vrsto in medsebojno povezanost organizirano tako, da se opravlja:

* na Krekovem trgu 10 v Ljubljani (sedež javnega zavoda)
* v turistično informacijskem centru na Adamič Lundrovem nabrežju 2 v Ljubljani (TIC)
* v slovenskem turistično informacijskem centru na Krekovem trgu 10 v Ljubljani (STIC)
* v drugih centrih, če se za to izkaže potreba

Statut nadalje v 12. členu določa, da je notranja organizacija določena v Pravilniku o notranji organizaciji in sistemizaciji delovnih mest, ki ga na predlog direktorja sprejme svet zavoda s soglasjem ustanovitelja, t. j. župana[[8]](#footnote-8).

Pravilnik o notranji organizaciji in sistemizaciji delovnih mest javnega zavoda z dne 28. 3. 2017 (pozitivno mnenje sindikata z dne 24. 1. 2017) s spremembami z dne 26. 7. 2018, 31. 7. 2018 in 30. 1. 2019 [[9]](#footnote-9) v 6. členu povzema 10. člen statuta ter navedeno opredeljuje kot »lokacijsko organiziranost dela«. Kot »organizacijske enote« (8. člen) oz. »delovna področja« (19. člen) Pravilnik določa naslednje ravni in vsebine:

* poslovodenje/poslovodstvo
  + direktor
  + pomočnik direktorja s splošnim področjem
  + mestni menedžer
  + služba za odnose z javnostmi
* področje razvoja turistične ponudbe
  + oddelek za turistično infrastrukturo
  + oddelek za razvoj turističnih proizvodov
  + oddelek za raziskave in analize
  + oddelek za RDO Osrednja Slovenije
* področje promocije in trženja turistične ponudbe
  + oddelek za promocijo
  + oddelek za pospeševanje prodaje
  + oddelek za agencijsko dejavnost
* področje poslovnega turizma
  + oddelek za trženje kongresne dejavnosti
  + oddelek za poslovni razvoj v segmentu trženj

*Ugotovitve inšpektorice:*

**1. Notranje organizacijske enote**

Sklep o ustanovitvi javnega zavoda določa, da se organizacija javnega zavoda določi s statutom. Statut organizacijo določa le delno (sedež, dva centra – TIC in STIC in morebitni drugi centri) in napotuje na ureditev v posebnem pravilniku. Ta posebni pravilnik (gre za pravilnik o notranji organizaciji in sistemizaciji delovnih mest) celoten javni zavod razdeljuje na notranje-organizacijske enote (NOE), ki jih poimenuje kot »delovna področja«, te NOE pa so neodvisne od NOE, ki so določene v statutu. V statutu določeno organiziranost na sedež in centre pravilnik dejansko zreducira zgolj na lokacijski vidik, čeprav je statut jasen, da gre za organiziranost, ki upošteva tudi vsebino, zahtevnost, vrsto in medsebojno povezanost. Pravilnik v svojem organigramu sedeža in centrov ne vsebuje. ***Pravni akti bi morali organizacijski ustroj javnega zavoda določiti jasno in pregledno. Nižji hierarhični pravni akti bi morali biti usklajeni z višjimi hierarhičnimi akti (statut z ustanovitvenim sklepom; pravilnik s statutom in ustanovitvenim sklepom).***

**2. Delovna mesta**

Javni zavod ima pri vseh delovnih mest v sistemizaciji določeno dvojno poimenovanje, najprej kot »naziv delovnega mesta«, kar pomeni lastno poimenovanje javnega zavoda, in nato kot »delovno mesto«, kar pomeni poimenovanje po ZSPJS, npr:

|  |  |
| --- | --- |
| *NAZIV DELOVNEGA MESTA* | *DELOVNO MESTO* |
| Pomočnik direktorja | Strokovni sodelavec VII/2 (I) |
| Kadrovik | Višji svetovalec področja II |
| Finančnik | Področni svetovalec I |
| Mestni menedžer | Strokovni sodelavec VII/2 (I) |
| Vodja odnosov z javnostmi | Višji svetovalec področja II |
| Turistični informator | Strokovni sodelavec VII/1 |
| Organizator vodniške službe | Področni svetovalec I |

Takšno ***dvojno poimenovanje je nepravilno (peti in šesti odstavek 7. člena ZSPJS). Sploh, ker vnaša nejasnosti glede narave posameznih delovnih mest.*** Npr. pomočnik direktorja je v javnem zavodu vzet iz plačne podskupine J1 (spremljajoča delovna mesta za cel javni sektor), po ZSPJS pa je urejen v Uredbi o plačah direktorjev v javnem sektorju. Po drugi strani sta kadrovik in finančnik v javnem zavodu vzeta iz plačne podskupine I1 (strokovni delavci v javnih agencijah, javnih skladih, drugih javnih zavodih in javnih gospodarskih zavodih ter pri drugih uporabnikih proračuna), čeprav imata v opisu zgolj tipične naloge kadrovika oz. finančnika[[10]](#footnote-10), ki sta spremljajoči delovni mesti za cel javni sektor. Nadalje, javni zavod ***ni upošteval, da ima na voljo specialna matična delovna mesta (več delovnih mest organizatorjev turističnega vodenja, turističnih animatorjev in turističnih informatorjev)***, saj jih v sistemizacijo ni vključil. Sistemizirani sta npr. delovno mesto turistični informator, po ZSPJS strokovni sodelavec VII/1 (J017135, PR 30-40) - čeprav obstaja delovno mesto turistični informator VII/1 (I017139, PR 32-42) in delovno mesto organizator vodniške službe, po ZSPJS področni svetovalec I (I017111, PR 33-43) - čeprav obstaja delovno mesto organizator turističnega vodenja I (I017053, PR 32-42).

Javni zavod je ***sistemiziral tudi delovna mesta strokovnih delavcev na področju obvezne socialne varnosti (plačna skupina K), kar je nepravilno (četrti odstavek 13. člena ZSPJS)***. Javni zavod na področju socialne varnosti nima pristojnosti, zato za sistemiziranje takšnih delovnih mest ni pravne podlage. Gre za sledeča delovna mesta:

|  |  |  |
| --- | --- | --- |
| *NAZIV DELOVNEGA MESTA* | *DELOVNO MESTO* | *ŠIFRA DELOVNEGA MESTA* |
| Koordinator za regionalno destinacijsko organizacijo Osrednja Slovenija | Samostojni svetovalec I | K017010 |
| Vodja marketinga | Samostojni svetovalec I | K017010 |
| Koordinator za promocijske dogodke | Samostojni svetovalec I | K017010 |
| Koordinator za partnerske dogodke | Samostojni svetovalec I | K017010 |
| Tržnik za kongresno dejavnost | Samostojni svetovalec I | K017010 |

Pravilno mora sistemizacija določati ime delovnega mesta iz veljavnih predpisov in kolektivnih pogodb, veljavnih za javni zavod. Dovoljeno je dodatno poimenovanje (npr. področni svetovalec I za promocijo, šifra I017111) in dovoljena so t. im mešana delovna mesta, na katerih se opravljajo naloge več delovnih mest. V slednjem primeru se sistemizira delovno mesto s prevladujočimi nalogami, med nalogami pa se dopišejo ostale naloge, ki sicer pritičejo drugemu delovnemu mestu.

**3. Položajna delovna mesta**

Možna vodstvena delovna mesta za javne zavode določa Uredba o uvrstitvi delovnih mest v javnih agencijah, javnih skladih in javnih zavodih v plačne razrede v 5. členu, ki vsebuje tudi kriterije za določitev plačnega razreda vodij. Plačni razred je določen glede na zahtevnost vodenja. To pomeni, da vodstvena delovna mesta v javnem zavodu niso upravičena do položajnega dodatka, saj osnovna plača teh delovnih mest že odraža in vrednoti naloge vodje. Delovna mesta vodij so namenska in se morajo kot taka tudi uporabljati. Zakonodaja, veljavna za javni zavod, ne predvideva možnosti, da se kot vodstveno delovno mesto določi »navadno«, tj. nevodstveno, delovno mesto (na način, da se dodajo naloge vodje in morebitni položajni dodatek).[[11]](#footnote-11) ***Vrednotenje vodenja z določanjem položajnega dodatka posameznim javnim uslužbencem (po Uredbi o kriterijih za določitev višine položajnega dodatka za javne uslužbence) je zato nepravilno. Javni zavod bi moral naloge vodenja vrednotiti z določanjem vodstvenih delovnih mest v sistemizaciji.***

*Pojasnila javnega zavoda:*

Javni zavod je v dopisu z dne 16. 3. 200/18. 5. 2020 navedel:

* *da ima dvojno poimenovanje delovnih mest iz razloga pravilne uvrstitve nazivov delovnih mest, ki glede na kontinuiteto ustrezajo javnemu zavodu in prav tako ustrezajo razvrstitvi delovnih mest upoštevaje sistemizirane delovne naloge. Z ohranjanjem nazivov po organigramu, ki je bil izdelan izključno za javni zavod, se sledi preteklemu poslovanju javnega zavoda in razpoložljivim plačnim masam. Delovno mesto, interno poimenovano »kadrovik«, po ZSPJS pa kot »višji svetovalec področja II« je širše, kar smiselno velja tudi za druga sistemizirana delovna mesta.*
* *Da »pomočnik direktorja« in »mestni menedžer« nista vodilni delovni mesti v smislu Uredbe o plačah direktorjev v javnem sektorju. Med delovnimi nalogami »pomočnika direktorja« so tudi take, ki niso tipične delovne naloge »pomočnika direktorja«, delovno mesto je ustvarjeno širše. To je bil tudi poprejšnji naziv delovnega mesta, prav tako uvrščenega v plačno skupino J. Če bi bila »pomočnik direktorja« in »mestni menedžer«, ki sicer nikoli ni zaživel, umeščena skladno z Uredbo o plačah direktorjev v javnem sektorju, bi bila celotna dinamika plač v javnem zavodu podrta in nesmotrna in plače ne bi bile uravnotežene glede na izvajanje delovnih nalog javnih uslužbencev.*
* *Da ima iz kolektivne pogodbe za dejavnost socialne varnosti, ki za javni zavod sicer ne velja, sistemizirano le delovno mesto K017010 samostojni svetovalec I. Po nazivu, tarifnem razredu in plačnem razponu je enako delovnemu mestu I017069 samostojni svetovalec I, ki je bilo ukinjeno. Javni zavod meni, da je nedvomno dopustno uporabiti izjemo na podlagi četrtega odstavka 13. člena ZSPJS.*
* *Upoštevaje strukturo in lastnosti delovnih mest ni kontinuitete med vodji po Uredbi o uvrstitvi delovnih mest v javnih agencijah, javnih skladih in javnih zavodih v plačne razrede in vodji v smislu poimenovanja javnega zavoda. V primeru uporabe delovnih mest po uredbi bi se v celoti podrla struktura delovne sheme in ravnotežje med zaposlenimi. Javni zavod je najbolj smotrno interno poimenoval delovna mesta in poiskal najbolj ustrezajoče delovno mesto po ZSPJS glede na naloge, ki jih posamezni »vodja« opravlja, in ta delovna mesta so tudi primernejša upoštevaje razpoložljivo plačno maso.*

V pripombah na Osnutek zapisnika o inšpekcijskem nadzoru je javni zavod navedel še:

* *da je jasno in nedvoumno, da je dvojno poimenovanje izbral zgolj z namenom, da čim bolje prikaže posamezno delovno mesto in s tem naravo in značilnosti dela, ki iz njega izhajajo. Delovno mesto iz plačne skupine K je poimensko in strukturno ohranil na podlagi dopustne izjeme po četrtem odstavku 13. člena ZSPJS.* V zvezi z navedeno izjemo inšpektorica javni zavod opozarja na stališča Vlade Republike Slovenije in resornega ministrstva, iz katerih jasno sledi, da je dopustno izjemo javni zavod zlorabil[[12]](#footnote-12).
* *Da ZSPJS in uredba, ki ureja položajni dodatek, »navadnih« delovnih mest ne izvzemata iz prejemnikov položajnih dodatkov, zato se jim lahko dodajo naloge vodje in morebiti položajni dodatek.* Inšpektorica pojasnjuje, da velik del javnega sektorja nima posebnih vodstvenih delovnih mest, ki bi imela v svojem plačnem razredu ovrednotene tudi naloge vodenja (npr. uradniški položaji v državnih organih in upravah lokalnih skupnosti iz plačne skupine C[[13]](#footnote-13)). V določenih drugih delih javnega sektorja je veliko navadnih, nevodstvenih delovnih mest ovrednotenih bistveno višje kot so ovrednotena vodstvena delovna mesta (v Uredbi o uvrstitvi delovnih mest v javnih agencijah, javnih skladih in javnih zavodih v plačne razrede) - in je zato za njih posebej in izrecno določena možnost različne določitve vrednotenja nalog vodenja, ta možnost pa je tudi podrobno predpisana[[14]](#footnote-14). Podobne posebne situacije javni zavod nima. Kot že zapisano: izhajati je potrebno iz posebne in splošne zakonodaje, veljavne za javni zavod, in iz za javni zavod veljavnih kolektivnih pogodb.
* *Da je zaradi še večje učinkovitosti izvajanja dejavnosti javnega zavoda že pred uvedbo tega inšpekcijskega postopka pričel postopek za izvedbo novega akta o sistemizaciji.*

**III. 3 Kontrolirani javni uslužbenci**

**III. 3. 1 █**

Javna uslužbenka je univerzitetna diplomirana komunikologinja[[15]](#footnote-15). Pogodbo o zaposlitvi ima sklenjeno za nedoločen čas, za delovno mesto vodja Oddelka za promocijo, po ZSPJS višji svetovalec področja II (I017160, VII/2 TR, PR od 8. 12. 2018 37-47), od 1. 11. 2019 dalje ima določen ima 37. plačni razred[[16]](#footnote-16).

Pregled izplačil položajnega dodatka:

|  |  |  |  |
| --- | --- | --- | --- |
| *Obdobje* | *Število JU v NOE* | *Višina C010* | *Višina C012 – za koliko ur – nadomeščani* |
| 1-12/2019 | 6 | 5 % |  |
| 5/2019 |  |  | 3 % - 8 ur - █ |
| 6/2019 |  |  | 3 % - 8 ur - █ |
| 11/2019 |  |  | 3 % - 40 ur - █ |
| 12/2019 |  |  | 3 % - 16 ur - █ |

**III. 3. 2 █**

Javni uslužbenec je magister obramboslovja (druga stopnja)[[17]](#footnote-17). Pogodbo o zaposlitvi ima sklenjeno za nedoločen čas, za delovno mesto vodja Področja razvoja turistične ponudbe, po ZSPJS višji svetovalec področja I (I017159, VII/2 TR, 39-49 PR), od 1. 11. 2019 dalje ima določen 39. plačni razred[[18]](#footnote-18).

Pregled izplačil položajnega dodatka:

|  |  |  |  |
| --- | --- | --- | --- |
| *Obdobje* | *Število JU v NOE* | *Višina C010* | *Opomba* |
| 4/2019 | 5 | v znesku | sorazmerni del - od 23. 4. 2019 |
| 5-12/2019 | 5 | 5 % | sorazmerni del – do 24. 12. 2019 |

**III. 3. 3 █**

Javna uslužbenka je diplomirana ekonomistka (visokošolski študijski program)[[19]](#footnote-19). Pogodbo o zaposlitvi za nedoločen čas ima sklenjeno za delovno mesto vodja Oddelka za agencijsko dejavnost, po ZSPJS višji svetovalec področja II (I017160, VII/2 TR, 37-47 PR), od 1. 4. 2019 dalje ima določen 45. plačni razred (izplačilo od 1. 12. 2019)[[20]](#footnote-20).

Pregled izplačil položajnega dodatka:

|  |  |  |
| --- | --- | --- |
| *Obdobje* | *Število JU v NOE* | *Višina C010* |
| 1-12/2019 | 11 oz. 12 | 8 % |

**III. 3. 4 █**

Javna uslužbenka je univerzitetna diplomirana etnologinja in kulturna antropologinja[[21]](#footnote-21) in magistrica znanosti s področja kulturne antropologije[[22]](#footnote-22). Pogodbo o zaposlitvi za nedoločen čas ima sklenjeno za delovno mesto vodja Področja promocije in trženja turistične ponudbe, po ZSPJS višji svetovalec področja I (I017159, VII/2 TR, 39-49 PR), od 1. 11. 2019 dalje ima določen 44. plačni razred[[23]](#footnote-23).

Pregled izplačil položajnega dodatka:

|  |  |  |  |
| --- | --- | --- | --- |
| *Obdobje* | *Število JU v NOE* | *Višina C010* | *Višina C012 – za koliko ur – nadomeščala je direktorico[[24]](#footnote-24)* |
| 1-12/2019 | 22 oz. 24 | 8 % |  |
| 1/2019 |  |  | 3 % - 24 ur  Opomba:  ***Pomota pri ročnem vnosu - pravilno: 2 %,*** odtegljaj (2,98 EUR) bo urejen pri prvem izplačilu redne plače po vrnitvi s starševskega dopusta[[25]](#footnote-25) |
| 4/2019 |  |  | 2 % - 8 ur |

**III. 3. 5 █**

Javni uslužbenec je diplomirani ekonomist (visokošolska izobrazba)[[26]](#footnote-26) in magister znanosti[[27]](#footnote-27). Pogodbo o zaposlitvi za nedoločen čas ima sklenjeno za delovno mesto pomočnik direktorja, po ZSPJS strokovni sodelavec VII/2 (I) (J017136, VII/2 TR, 40-50 PR), od 1. 4. 2019 dalje ima določen 48. plačni razred (izplačilo od 1. 12. 2019)[[28]](#footnote-28).

Pregled določitve plače javnega uslužbenca na dan pred zaposlitvijo v javnem zavodu in na dan zaposlitve v javnem zavodu: (Vir podatkov: MFERAC in dokumentacija, ki jo je predložil javni zavod):



Javni uslužbenec je v letu 2016 napredoval za dva plačna razreda. V letu 2017 mu je ob sklenitvi nove pogodbe o zaposlitvi na isto delovno mesto po ZSPJS (strokovni sodelavec VII/2 (I), J017136) javni zavod na podlagi soglasja župana določil 44. plačni razred, kar skupno pomeni šest plačnih razredov napredovanj. V letu 2019 je javni uslužbenec napredoval za dva plačna razreda, od 1. 4. 2019 ima določen 48. uvrstitveni plačni razred, kar skupno pomeni osem plačnih razredov napredovanj.

Za leta 2014[[29]](#footnote-29), 2015 in 2016 ter za obdobja 19. 7.-31. 12. 2017, 19. 7.-31. 12. 2018 in 19. 7.-31. 12. 2019 je bilo delo javnega uslužbenca ocenjeno kot »odlično«.

Pregled izplačil položajnega dodatka:

|  |  |  |  |
| --- | --- | --- | --- |
| *Obdobje* | *Število JU v NOE* | *Višina C010* | *Višina C012 – za koliko ur – nadomeščal je direktorico[[30]](#footnote-30)* |
| 1-12/2019 | 4 | 5 % |  |
| 2/2019 |  |  | 5 % - 32 ur |
| 3/2019 |  |  | 5 % - 64 ur |
| 4/2019 |  |  | 5 % - 24 ur |
| 5/2019 |  |  | 5 % - 32 ur (od tega 24 ur poračunanih pri plači za 10/2019) |
| 6/2019 |  |  | 5 % - 80 ur |
| 7/2019 |  |  | 5 % - 16 ur |
| 8/2019 |  |  | 5 % - 96 ur |
| 10/2019 |  |  | 5 % - 72 ur |
| 11/2019 |  |  | 5 % - 32 ur |
| 12/2019 |  |  | 5 % - 72 ur |

*Ugotovitve inšpektorice:*

**1. Položajni dodatek**

Kontrolirani javni uslužbenci imajo položajni dodatek, ki jim pritiče na delovnem mestu, urejen v posebnem aneksu oz. dodatku k pogodbi o zaposlitvi, kar je sicer pravilno - če ne upoštevamo, da bi javni zavod moral določiti vodstvena delovna mesta, ki bi imela vodenje ovrednoteno že s plačnim razredom delovnega mesta (glej ugotovitve inšpektorice pri točki III. 2. 2 Notranji akti javnega zavoda). ***Za položajni dodatek, ki se je javnim uslužbencem - vodjem izplačeval iz razloga nadomeščanja drugega vodje, pa konkretni akti niso bili predloženi, kar je nepravilno*** (drugi odstavek 3. člena ZSPJS).

█in █sta položajni dodatek prejemala iz naslova nadomeščanja direktorice. Skladno z mnenjem MJU z dne 15. 9. 2020 navedeno ne predstavlja več nepravilnosti[[31]](#footnote-31).

Pri dveh poračunih položajnega dodatka (█pri plači za oktober 2019) je javni zavod uporabil šifro C900, kar je nepravilno. Poračuni za preteklo obdobje - ***oznake vrst izplačil 900 se uporabljajo samo za izplačila, starejša od 13 mesecev glede na tekoči obračun plače***, kot to določa Uredba o enotni metodologiji in obrazcih za obračun in izplačilo plač v javnem sektorju.

**2. █, plačni razred**

Pri █inšpektorica ugotavlja ***nepravilnosti pri določitvi plačnega razreda***[[32]](#footnote-32). Javnemu uslužbencu se je napredovalno obdobje ob zaposlitvi v javnem zavodu z 19. 7. 2014 pretrgalo in začelo teči znova, saj je zasedel delovno mesto v višjem tarifnem razredu (tretji odstavek 16. člena ZSPJS). Glede na pretečeno napredovano obdobje in ocene je ***pogoje za napredovanje prvič izpolnil v letu 2018,*** in sicer za dva plačna razreda. Napredovanji v letu 2016 in 2019 (obakrat za dva plačna razreda) sta zato nepravilni.

***Pri soglasju župana iz leta 2014*** na podlagi drugega odstavka 19. člena ZSPJS za uvrstitev v tri plačne razrede višji plačni razred od osnovnega plačnega razreda delovnega mesta inšpektorica ugotavlja, da ***ne navaja utemeljenih razlogov za svojo izdajo***. Obstoj utemeljenih razlogov za zvišanje osnovne plače je po zakonu pogoj za uporabo instituta, ki mora biti tudi dokumentiran. Kljub tej nepravilnosti je soglasje sicer veljavno.

***Nepravilno je upoštevanje soglasja župana iz leta 2017*** na podlagi drugega odstavka 19. člena ZSPJS za uvrstitev v 44. plačni razred. V dokaz soglasja je javni zavod predložil vlogo javnega zavoda – e-pošto direktorice vložišču župana z dne 19. 6. 2017, na kateri je več ročno zapisanih zaznamkov, med drugim: »NUJNO █? Podpis (neberljiv) Datum (neberljiv)«, »Predlog … █. Podpis (neberljiv) 20/6/17«, »Od 1/8/17 44 (obkroženo) █ Podpis (neberljiv)«. Takšni ročni zapisi ne predstavljajo veljavnega soglasja po drugem odstavku 19. člena ZSPJS. Ravno tako uradnega dokumenta oz. soglasja po drugem odstavku 19. člena ZSPJS ne predstavlja predloženi vzorec soglasja z glavo Župana MOL, brez opravilne številke, brez datuma in brez podpisa. Tudi če bi šteli, da gre za zahtevano soglasje, je (za en plačni razred) prekoračilo zakonsko mejo, da se javnega uslužbenca uvrsti v plačni razred, ki je za največ pet plačnih razredov višji od plačnega razreda delovnega mesta. Pri čemer je treba eventualno upoštevati, da se pri določanju plače po drugem odstavku 19. člena ZSJS ob sklenitvi pogodbe o zaposlitvi konzumirajo pretekla napredovanja[[33]](#footnote-33).

Ob tem inšpektorica ugotavlja ***še sledeče nepravilnosti***:

* da bi se ocene javnega uslužbenca za leta 2017-2019 morale nanašati na celo koledarsko leto
* da na nobenem ocenjevalnem listu ni naveden datum seznanitve javnega uslužbenca z oceno, ki je obvezna sestavina ocenjevalnega lista in bistven za ugotavljanje datuma veljavnosti ocene
* da je poleg direktorice kot odgovorne osebe evidenčne liste napredovanj podpisoval tudi javni uslužbenec (v predpisanem obrazcu predvidena rubrika »javni uslužbenec po pooblastilu odgovorne osebe« je namenjena osebi iz kadrovske službe, ki je preverila pogoje za napredovanje – pogojev pa seveda ne preverja vsak javni uslužbenec zase)

Javni zavod je v pripombah na Osnutek zapisnika o inšpekcijskem nadzoru navedel:

* *da je bil javni uslužbenec na MOL v tarifnem razredu VI/2 in da ta tarifni razred izhaja iz Kataloga delovnih mest javnih uslužbencev, ki je veljal na dan 18. 7. 2014.* Inšpektorica pojasnjuje, da je iz dokumentacije, ki je bila poslana tudi javnemu zavodu, razvidno, da je bil tarifni razred VII/1 (sistemizacija delovnega mesta javnega uslužbenca s posebej označenim tarifnim razredom in plačnim razredom, podatki o nazivu javnega uslužbenca), kar je skladno z drugim odstavkom 87. člena ZJU[[34]](#footnote-34). Katalog delovnih mest predstavlja zbir podatkov iz zakonodaje in kolektivnih pogodb in kot tak nima pravne veljave. Tudi spletna stran MJU navaja, citiramo: »Opozarjamo, da je katalog le seznam funkcij, delovnih mest in nazivov v javnem sektorju. Pri sistemiziranju delovnega mesta oziroma naziva pa je treba dosledno upoštevati četrti odstavek 13. člena Zakona o sistemu plač v javnem sektorju in uvrščati delovna mesta oziroma nazive v sistemizacijo v skladu s kolektivno pogodbo, ki velja za proračunskega uporabnika in ne povzemati delovnih mest oziroma nazivov iz kataloga.«[[35]](#footnote-35) Stališče javnega zavoda, da je treba upoštevati tarifni razred VI/2 pomeni soglašanje s posledicami na napredovanje in plačo, ki so zapisane v tem zapisniku.
* *Da je soglasje župana iz leta 2017 veljavno, saj je s svojim podpisom nedvomno podal soglasje. Drugačne oblike podaje soglasja ZSPJS ne zahteva, za kaj več ni pravne podlage. Pretekla napredovanja in napredovanja po izjemi iz drugega odstavka 19. člena ZSPJS je treba obravnavati posebej.*

**IV. Ukrepi inšpektorice za sistem javnih uslužbencev**

Glede na Razlago veljavnega 3a. člena ZSPSJ v povezavi z odločitvijo Vrhovnega sodišča RS, opr. št. VIII Ips 256/2016 (dopis MJU, št. 0100-219/2017/1, z dne 4. 4. 2017) inšpektorica vračila neupravičeno izplačanih zneskov osnovne plače od █ne odreja[[36]](#footnote-36).

Na podlagi prvega odstavka 43č. člena ZSPJS inšpektorica **o d r e j a direktorici**, da kot odgovorna oseba skladno z ugotovitvami inšpektorice:

* *da █izplača plačo skladno s predpisi ne glede na pogodbo o zaposlitvi, odločbo ali sklep skladno s petim odstavkom 3. člena ZSPJS (prenehanje izplačevanja nezakonite plače) in ukrepa skladno s 3a. členom ZSPJS (določitev zakonitega plačnega razreda[[37]](#footnote-37))*
* *da v bodoče javnim uslužbencem v konkretnih aktih določi tudi položajni dodatek za nadomeščanje vodje ali direktorice (drugi odstavek 3. člena ZSPJS)*
* *da morebitne istovrstne nepravilnosti preveri in odpravi tudi pri javnih uslužbencih, ki niso bili pregledani v okviru tega inšpekcijskega postopka*
* *da pri poračunih plače v bodoče uporablja pravilne šifre izplačil - kot jih določa veljavna* *Uredba o enotni metodologiji in obrazcih za obračun in izplačilo plač v javnem sektorju*
* *da v bodoče zagotovi, da bo ocenjevanje javnih uslužbencev potekalo skladno z Uredbo o napredovanju javnih uslužbencev v plačne razrede (pravilno izpolnjevanje ocenjevalnih listov)*

Na podlagi 43č. člena ZSPJS inšpektorica **o d r e j a svetu javnega zavoda**, da kot organ, pristojen za sprejem pravilnika o notranji organizaciji in sistemizaciji delovnih mest, pri čemer mora k njemu pridobiti **soglasje župana**, skladno z ugotovitvami inšpektorice:

* *v pravilniku o notranji organizaciji in sistemizaciji delovnih mest javnega zavoda odpravi v tem zapisniku ugotovljene nepravilnosti (oblikovanje notranje organizacijskih enot, sistemiziranje posameznih delovnih mest)*

Direktorica je dolžna v *dveh mesecih od prejema tega zapisnika Inšpektoratu za javni sektor poročati o izvedenih ukrepih in za kontrolirane javne uslužbence in sistemizacijo predložiti listinska dokazila o odpravljenih nepravilnostih.*

**V. Pouk o pravnem sredstvu**

Predstojnik lahko poda ugovor zoper ta zapisnik v roku osmih dni po vročitvi zapisnika. Ugovor lahko poda tudi reprezentativni sindikat pri delodajalcu, ki mu je bil na podlagi 43b. člena ZSPJS poslan zapisnik v delu, ki se nanaša na ukrepe glede spremembe oziroma dopolnitve sistemizacije.

Pisni ugovor se lahko vloži neposredno pri Inšpektoratu za javni sektor, Tržaška 21, 1000 Ljubljana ali pošlje priporočeno po pošti, lahko pa se poda tudi ustno na zapisnik. O ugovoru bo odločil minister za javno upravo.

Na podlagi 23. člena Zakona o upravnih taksah za ugovor ni treba plačati upravne takse.

Mag. Marija Tancek

inšpektorica višja svetnica

inšpektorica za sistem javnih uslužbencev

Vročiti:

|  |
| --- |
| 1. █, direktorica, Turizem Ljubljana, Krekov trg 10, 1000 Ljubljana: osebno po ZUP 2. █, predsednica sveta, Turizem Ljubljana, Krekov trg 10, 1000 Ljubljana: osebno po ZUP 3. █, sindikalna zastopnica, Turizem Ljubljana, Krekov trg 10, 1000 Ljubljana - del zapisnika, ki se nanaša na sistemizacijo: osebno po ZUP 4. █, župan, Mestna občina Ljubljana: [glavna.pisarna@ljubljana.si](mailto:glavna.pisarna@ljubljana.si) 5. █, minister, Ministrstvo za javno upravo: [gp.mju@gov.si](mailto:gp.mju@gov.si) |
|  |

1. Redni izpis iz sodnega/poslovnega registra z dne 18. 9. 2020. [↑](#footnote-ref-1)
2. Podatki javnega zavoda – tabele v prilogi dopisa z dne 17. 2. 2020. [↑](#footnote-ref-2)
3. Podatki javnega zavoda – tabele v prilogi dopisa z dne 17. 2. 2020. [↑](#footnote-ref-3)
4. Gre za ujemajoče podatke javnega zavoda in podatke iz sistema ISPAP (slednji so bili posredovani z e-pošto MJU z dne 9. 6. 2020). [↑](#footnote-ref-4)
5. Uradni list RS, št. 79/09. [↑](#footnote-ref-5)
6. 18. in 19. člen Statuta z dne 7. 1. 2010. [↑](#footnote-ref-6)
7. 16. člen Sklepa o ustanovitvi. [↑](#footnote-ref-7)
8. Skladno s 16. členom sklepa o ustanovitvi javnega zavoda ustanoviteljske pravice, ki se nanašajo na soglasje k statutu in njegovim spremembam izvaja Mestni svet MOL, tiste, ki se nanašajo na soglasje k notranji organizaciji in sistemizaciji delovnih mest pa župan. Inšpektorica ugotavlja, da se ***pravilnik o notranji organizaciji in sistemizaciji delovnih mest in njegove vsakokratne spremembe sklicujejo na soglasje ustanovitelja, vendar ta soglasja v inšpekcijskem postopku kljub pozivu k predložitvi niso bila predložena.*** V spremembah pravilnika je navedeno, da gre za ***manjše spremembe, pri čemer ni jasno, kaj to pomeni, saj predpisi, veljavni za javni zavod, manjših sprememb sistemizacije ne urejajo***, in ne razlikujejo med »velikimi« in »manjšimi« spremembami sistemizacije. [↑](#footnote-ref-8)
9. Javni zavod je v dopisu z dne 17. 2. 2020 pojasnil, da so bili zaposleni s pravilnikom v celoti seznanjeni na dvodnevnem delovnem srečanju javnega zavoda 18. 4. 2017 in da so novo sistemizacijo objavili na spletni strani javnega zavoda. Inšpektorica ugotavlja, da se na spletni strani javnega zavoda, URL: <https://www.visitljubljana.com/sl/turizem-ljubljana/informacije-javnega-znacaja/>, dostop 18. 9. 2020, nahajajo samo spremembe pravilnika z dne 31. 7. 2018. [↑](#footnote-ref-9)
10. Pri kadroviku:

    vodenje, organiziranje, načrtovanje in izvajanje kadrovskih aktivnosti

    vodenje evidenc o zaposlenih

    pripravljanje in izdelovanje kadrovskih poročil in analiz

    načrtovanje in spremljanje izobraževanja zaposlenih

    sodelovanje pri pripravi internih aktov zavoda

    izobraževanje o novostih na kadrovskem področju in spremljanje sprememb zakonov

    opravljanje drugih nalog iz pristojnosti zavoda na področju splošnih pravnih zadev

    koordiniranje, nadzorovanje in spremljanje delovnih procesov

    po nalogu direktorja in/ali nadrejenega vodje opravljanje drugih nalog v skladu zakonodajo, splošnimi akti zavoda in strokovno usposobljenostjo

    Pri finančniku:

    načrtovanje, organiziranje in izvajanje del in nalog finančnega poslovanja

    vodenje evidenc o porabi sredstev in namenskih virov

    pripravljanje podatkov in izdelava finančnih evidenc in poročil

    sodelovanje pri izdelavi finančnega načrta, rebalansa

    vodenje plačilnega prometa

    izdaja računov in zahtevkov za plačilo

    izvajanje aktivnosti za uskladitev stanja terjatev in obveznosti

    redno obveščanje direktorja o vrednostni in odstotkovni porabi načrtovanih sredstev

    po nalogu direktorja in/ali nadrejenega vodje opravljanje drugih nalog v skladu zakonodajo, splošnimi akti zavoda in strokovno usposobljenostjo

    Gl. tudi tipične naloge pri teh delovnih mestih, določene v Uredbi o organizaciji, sistemizaciji, delovnih mestih in nazivih v organih javne uprave in pravosodnih organih. [↑](#footnote-ref-10)
11. Predvideno npr. v kolektivi pogodbi za dejavnost zdravstva in socialnega varstva. Ker gre za kogentne pravne norme (3. člen ZSPJS), drugačnega načina določanja plač od predpisanega ni dopustno uporabiti. [↑](#footnote-ref-11)
12. Citiramo dopis MJU »Sistemiziranje delovnih mest v javnem zavodu« z dne 10. 10. 2014, URL: <https://www.gov.si/teme/placni-sistem/>:

    »V zvezi s četrtim odstavkom 13. člena ZSPJS je glede povzemanja delovnih mest, določenih v kolektivnih pogodbah, ki ne veljajo za uporabnika proračuna, pogajalska komisija dne 1.8.2008 sprejela naslednje stališče: »navedene določbe ni možno uporabljati na način, da uporabniki proračuna pri pripravi sistemizacij izbirajo delovna mesta oziroma nazive iz vseh veljavnih kolektivnih pogodb oziroma skupnega kataloga delovnih mest in nazivov. Uporabniki proračuna so dolžni pri sistemizaciji delovnih mest v celoti upoštevati kolektivno pogodbo za njihovo dejavnost in v sistemizacijo vključiti delovna mesta, ki so predvidena v tej kolektivni pogodbi in uvrstitev v plačni razred iz te pogodbe. Upoštevanje delovnega mesta oziroma naziva iz druge kolektivne pogodbe je možno le v primeru, ko kolektivna pogodba za dejavnost, ki velja za uporabnika proračuna tovrstnega delovnega mesta sploh ne vsebuje. Gre za delovna mesta, ki za določeno dejavnost niso značilna in se pojavljajo le izjemoma oziroma v redkih primerih in iz tega razloga tudi niso bila uvrščena v kolektivno pogodbo dejavnosti, ki zavezuje uporabnika proračuna.” Celotno stališče pogajalske komisije je bilo objavljeno na spletni strani Ministrstva za javno upravo in je dostopno na naslednji povezavi: Skupno stališče št. 2.

    Enako restriktivno stališče je zavzela Vlada RS v letu 2009 v dokumentu z naslovom Informacija o ključnih nepravilnostih, ugotovljenih v nadzorih prehoda v nov plačni sistem v javnem sektorju, s stališči Vlade Republike Slovenije za odpravo nepravilnosti, številka 01002-3/2009/41, z dne 17.12.2009. Ena od ključnih nepravilnostih, ugotovljenih v zvezi s prehodom v nov plačni sistem, se je nanašala na povzemanje delovnih mest iz drugih kolektivnih pogodb v akte o sistemizaciji delovnih mest.

    Vlada RS je v zvezi z navedeno določbo četrtega odstavka 13. člena ZSPJS zavzela stališče, da »navedene določbe ni mogoče uporabiti kot pravne podlage za sistemizacijo delovnih mest, ki sicer niso določena v kolektivni pogodbi, ki velja za konkretnega uporabnika proračuna. Izjema je vezana zgolj na primere, ko gre za delovna mesta, ki za določeno dejavnost niso značilna in se pojavljajo le izjemoma oziroma v redkih primerih in iz tega razloga tudi niso bila uvrščena v kolektivno pogodbo dejavnosti, ki zavezuje uporabnika proračuna (npr. delovno mesto zdravnik – specialist, ki obstaja npr. v Slovenski vojski in Policiji, ni tipično delovno mesto za policijo in vojsko, zato ga ni v naboru delovnih mest, vključenih v Kolektivno pogodbo za državno upravo, uprave pravosodnih organov in uprave samoupravnih lokalnih skupnosti. V akt o sistemizaciji delovnih mest npr. Policije pa je glede na določbo četrtega odstavka 13. člena ZSPJS to delovno mesto povzeto iz kolektivne pogodbe, ki ureja dejavnost zdravstva).

    Iz zgoraj navedenega izhaja temeljno pravilo, da morajo uporabniki proračuna pri sistemizaciji delovnih mest v celoti upoštevati kolektivno pogodbo za njihovo dejavnost in v sistemizacijo vključiti delovna mesta, ki so predvidena v tej kolektivni pogodbi ter upoštevati uvrstitev v plačni razred iz te pogodbe. Poljubno izbiranje in povzemanje delovnih mest iz vseh veljavnih kolektivnih pogodb v akt o sistemizaciji ni dopustno. Povzemanje delovnih mest iz drugih kolektivnih pogodb v akt o sistemizaciji na podlagi četrtega odstavka 13. člena ZSPJS je lahko dopuščeno zgolj izjemoma, ko je pri uporabniku proračuna zaradi izvajanja delovnih procesov potrebno določeno delovno mesto, ki za dejavnost uporabnika proračuna ni značilno in ga zato v kolektivni pogodbi dejavnosti, ki zavezuje uporabnika proračuna, ni. Glede na to, da določba četrtega odstavka 13. člena ZSPJS predstavlja izjemo, jo je potrebno razlagati restriktivno in dopustiti povzemanje delovnih mest iz drugih kolektivnih pogodb le v izjemnih primerih, kot so navedeni v stališču Vlade RS z dne 17.12.2009.«

    Javni zavod se je v dopisu tukajšnjemu organu z dne 16. 3./18. 5. 2020 celo sam skliceval na citirani stališči pogajalske komisije in vlade, kar pomeni, da se zaveda, da je njegovo ravnanje napačno. [↑](#footnote-ref-12)
13. Pri čemer je treba upoštevati, da so za ta delovna mesta predpisani dodatni pogoji, npr. določeni so pogoji za oblikovanje referata, oddelka, sektorja, službe, kabineta in določeni so uradniški nazivi, ki jih lahko ima vodja take NOE (s čimer je določen tudi minimalni in maksimalni plačni razred tega delovnega mesta).

    Z upoštevanjem uredbe se v javnih agencijah, javnih skladih in javnih zavodih uveljavlja enotna hierarhija (vodstvenih) delovnih mest. Enotnost plačnega sistema v celem javnem sektorju je eden izmed glavnih ciljev plačnega sistema po ZSPJS, ki je bil uveden v letu 2008 (prim. drugi odstavek 1. člena ZSPJS). [↑](#footnote-ref-13)
14. Npr. zdravniki, ki lahko dosežejo tudi maksimalni, 57. plačni razred. [↑](#footnote-ref-14)
15. Diploma █z dne 17. 6. 2004. [↑](#footnote-ref-15)
16. Pogodba o zaposlitvi z dne 19. 7. 2018 z dodatkoma št. 1 in 2. [↑](#footnote-ref-16)
17. Diploma █z dne 14. 2. 2018 [↑](#footnote-ref-17)
18. Pogodba o zaposlitvi z dne 1. 4. 2019 z dodatkom št. 1. [↑](#footnote-ref-18)
19. Diploma █mesto z dne 4. 7. 2005. [↑](#footnote-ref-19)
20. Pogodba o zaposlitvi z dne 31. 5. 2017 z dodatkoma št. 1 in 2 in aneksoma št. 3 in 4. [↑](#footnote-ref-20)
21. Diploma █z dne 23. 5. 2007. [↑](#footnote-ref-21)
22. Diploma █z dne 18. 6. 2012. [↑](#footnote-ref-22)
23. Pogodba o zaposlitvi z dne 31. 5. 2017 z dodatkoma št. 1 in 2 in aneksoma št. 3 in 4. [↑](#footnote-ref-23)
24. Pisna pooblastila za vsako nadomeščanje so bila predložena. [↑](#footnote-ref-24)
25. Pojasnilo javnega zavoda v dopisu z dne 24. 7. 2020 in 24. 8. 2020. Javna uslužbenka je █do 31. 3. 2021. [↑](#footnote-ref-25)
26. Diploma █z dne 1. 6. 1995. [↑](#footnote-ref-26)
27. Diploma █z dne 24. 1. 2001. [↑](#footnote-ref-27)
28. Pogodba o zaposlitvi z dne 31. 5. 2017 z dodatkoma št. 1 in 2 in aneksoma št. 3 in 4. [↑](#footnote-ref-28)
29. Dve delni oceni »odlično« – ena od MOL in ena od javnega zavoda. [↑](#footnote-ref-29)
30. Pisna pooblastila za vsako nadomeščanje so bila predložena. [↑](#footnote-ref-30)
31. Dopis MJU »Položajni dodatek za javne uslužbence, ki vodijo organizacijsko enoto na podlagi pooblastila za vodenje« št. 0100-509/2020/1 z dne 15. 9.2020, URL: <https://www.gov.si/teme/placni-sistem/>, dostop 18. 9. 2020. [↑](#footnote-ref-31)
32. Sum nepravilnosti je izhajal že iz same predložene pogodbe o zaposlitvi z aneksi oz. dodatki. [↑](#footnote-ref-32)
33. Dopis MJU »Določitev plače javni uslužbenki« št. 0100-529/2015/2 z dne 5. 8. 2015, URL: <https://www.gov.si/teme/placni-sistem/>, dostop 18. 9. 2020. [↑](#footnote-ref-33)
34. Drugi odstavek 87. člena ZJU se glasi: »Predpisana izobrazba za nazive drugega in tretjega kariernega razreda je najmanj visoka strokovna izobrazba; predpisana izobrazba za nazive drugega in tretjega kariernega razreda je tudi najmanj izobrazba, pridobljena po študijskem programu prve stopnje v skladu z zakonom, ki ureja visoko šolstvo.« Naziv višji svetovalec III, ki ga je imel javni uslužbenec, je naziv drugega kariernega razreda (drugi odstavek 85. člena ZJU). [↑](#footnote-ref-34)
35. URL: <https://www.gov.si/teme/placni-sistem/>. [↑](#footnote-ref-35)
36. Glede na spremenjeno tolmačenje se tudi na zahteva vračilo neupravičeno izplačanih zneskov položajnega dodatka zaradi nadomeščanja direktorice (gl. ugotovitve inšpektorice glede položajnega dodatka). [↑](#footnote-ref-36)
37. Ukrepanje vključuje izdajo individualnega akta, ki javnemu uslužbencu zagotovi zakonito pravico do plače, in sicer tako za nazaj kot za naprej – gl. prvi odstavek 3. člena ZSPJS. [↑](#footnote-ref-37)